Prófessor í líftölfræði segir það hafa komið á óvart hversu mörg smit greindust í byrjun vikunnar. Aukningin geti ekki talist sem eðlilegt frávik. Hann segir að faraldurinn nú sé að vissu leyti faraldur barnanna.
Spáin var áfram á svipuðum nótum, þetta 1.100 plús/mínus, þannig að þetta er í hærri kantinum og eiginlega alveg marktækt frávik, þannig að það er augljóslega aukinn kraftur í smitum meðal barna og einhverjar aðrar skýringar. Það þyrfti kannski að leggjast í það að skoða betur þennan sem mætti bara kalla sérstaka faraldur meðal barna.
Segir Thor Aspelund, líftölfræðingur. Tæplega 1.400 greindust með covid í gær, 1.302 innanlands og 88 á landamærunum. 8.815 sjúklingar eru skráðir á COVID göngudeild Landspítalans, þar af 3.150 börn, en undanfarna daga hefur allt að helmingur smita í samfélaginu verið meðal barna.
Thor segir ekki tímabært að segja til um hvort faraldurinn sé í veldisvexti.
Það tekur alveg nokkra daga að fá staðfestingu á svoleiðis breytingu. -Kemur kannski í ljós á næstu dögum? -Já, í lok vikunnar, þá getur maður sagt hvort það sé komið merki um nýjan vöxt, nýja bylgju ofan í bylgjuna.